Իրեն անչափ հոգեհարազատացած թատերամանկավարժությանը հավատարիմ մնաց։ «Մանանա» և «Գիտունիկ» հաղորդաշարերով, 2008-ից նկարահանվող 10-15 «Գժուկներով», «Նռան հատիկ» մանկապատանեկան հանրապետական և «Թումանյանական հեքիաթի օր» միջազգային փառատոների հիմնադիր կազմում շարունակեց ազնվորեն ծառայել մատաղ սերնդի գեղագիտական դաստիարակությանը։ Բազմատասնամյա նվիրումը գնահատվեց ՀՀ մշակույթի նախարարության և ՀԹԳՄ Ոսկե մեդալներով, Տիկնիկային գործիչների միջազգային միության հայաստանյան մասնաճյուղի հռչակավոր խորհրդանիշ «Կարապետով»։ Եվ, որ պակաս կարևոր չէ, մեծ շուքով մկրտվեց «զտարյուն դրամատիկցի»։ Թատրոնի ճակատագրով ապրող համեստ նվիրյալ է Արմեն Բարսեղյանը, լի ստեղծագործական էներգիայով։ Ուստի անավարտ ենք համարում նրա արտիստական դիմանկարը։ Վստահ ենք, որ Պերճ Զեյթունցյանի «Փարիզյան դատավճիռում» բոլորովին վերջերս խաղացած դատախազ Պիեռ Դյուվալին հաջորդելու են նոր դերակատարումներ և բեմադրություններ։